| ***Peržiūra*** |
| --- |
|  |
|  |
| Pavadinimas | Odišon |
| Kilmės šalis | Japonija |
| Režisierius | Takashi Miike |
| Prodiuseris (-iai) | Satoshi Fukushima |
| Scenaristas (-ai) | Ryu Murakami (romanas) Daisuke Tengan (scenarijus) |
| Vaidina | Ryo IshibashiEihi ShiinaTetsu Sawaki |
| Metai | 1999 |
| Žanras | Siaubo |
| Trukmė | 115 min. |
| Kalba | japonų |
| **IMDb įrašas** |

**Peržiūra** (jap. (オーディション Odišon, angl. *Audition*) – 1999 m. siaubo filmas, režisuotas Takaši Miikės ir pastatytas pagal to paties pavadinimo Riu Murakami romaną. Nors filme yra vos kelios atviros kankinimų ir smurto scenos, jis žinomas savo paliekamu šokiruojančiu, nemaloniu įspūdžiu, sukuriamu psichologinėmis priemonėmis. 

Holivudo siaubo režisierius Eli Roth po šio filmo peržiūros teigė, kad jo nuomone šiais laikais vieninteliai, statantys tikrus siaubo filmus, yra japonų režisieriai. Tiek jis, tiek John Landis ir Rob Zombie „Bravos 100 scariest movie momments" laidoje gyrė „Peržiūrą" už sugebėjimą išmušti žiūrovą iš vėžių, puikų, lėtą, palaipsninį įtampos didinimą nuo beveik lengvos komedijos pradžioje iki visiško siaubo pabaigoje, netikėtus siužeto posūkius, tačiau taip pat teigė, kad filmas per daug baisus ir trikdantis, kad būtų galima patirti malonumą žiūrint.

„Peržiūra" dažnai laikomas vienu iš geriausių Takaši Miikės darbų. Bene populiariausiame siaubo filmų portale Bloody Disgusting jis patekęs tarp geriausių dešimtmečio filmų keturioliktoje vietoje iš 20.

Siužetas
--------

DĖMESIO: *toliau atskleidžiamos kūrinio detalės*

Šigeharu Aojama (Rio Išibaši), vidutinio amžiaus našlys, bando rasti kitą žmoną. Jo draugas, filmų prodiuseris, pasiūlo tokį planą: surengti fiktyvią aktorių peržiūrą tariamai kuriamam filmui. Tokiu būdu jis galės išklausinėti kiekvienos, ko tik norės, ir net paprašyti suvaidinti žmoną. Kai atsirinks labiausiai patikusią, praneš kad filmas atšauktas. Šigeharu išsyk sutinka, ir po kelių peržiūrų įsimyli vieną jauną kandidatę, jos pačios teigimu – buvusią baleriną Asami Jamazaki (Eihi Šiina). Jie pradeda susitikinėti, tačiau kuo toliau, tuo labiau aiškėja, kad su Asami kažkas negerai. Ji gyvena viena bute, kuriame du pagrindiniai akcentai yra telefonas bei judantis maišas su kažkuo gyvu viduje. Tuo tarpu Šigeharu draugas prodiuseris bando tirti Asami praeitį ir atranda, kad jos pasakota istorija nesutampa su realybe, gyvenimo aprašyme išvardyti darbai neaiškūs ir greičiausiai netikri, ir šiaip apie ją niekas nieko nežino. Besivystant siužetui atskleidžiama, kad Asami augo su sadistu, būdavo dažnai kankinama ir pati turi sadistinių polinkių. Apkaltinusi Šigeharu išdavyste, ji suleidžia jam paralyžiuojančių vaistų ir pradeda sadistinius kankinimus, tačiau pasakojimas grįžta atgal į filmo vidurį, kai Šigeharu praleido naktį su Asami. Jis atsibunda apimtas siaubo, tačiau su palengvėjimu, supratęs, kad viskas buvo tik sapnas. Jam einant į vonią realybė vėl pasikeičia ir jis vėl atsiduria namuose, kur jis kankinamas. Grįžęs sūnus nustumia Asami nuo laiptų ir išvaduoja tėvą, kuriam jau spėta nupjauti viena pėda. Filmas baigiasi, kai Šigeharu žiūri į nuo laiptų nukritusią ir mirštančią Asami. Ji jam pašnibžda, kad gera vėl jį matyti, ir vaizdas vėl persikelia į praeitį. Taip ir lieka neatsakyta į klausimą, kuri realybė buvo tikroji, jei išvis kažkuri buvo.

Nuorodos ir šaltiniai
---------------------

* crunchyroll.com Archyvuota kopija 2011-12-23 iš Wayback Machine projekto.
* allrovi.com[neveikianti nuoroda]
* Metacritic
* Rottaten Tomatoes

### Išnašos

1. ↑  #11 on Bravo 100 scariest movie momments: Audition
2. ↑  bloody disgusting